Kies een van dié 6 kampstorte
JY LEES NOU Kies een van dié 6 kampstorte
Nie alle kampplekke se ablusiegeriewe is so skoon en netjies soos jou eie badkamer nie, maar jy hoef ook nie soos Otterjasie te leef wanneer jy jou huis verruil vir ’n tent nie.
Doen ’n reëndans
Ons het ’n lys van draagbare en bekostigbare kampstorte saamgestel vir mense wat soos ’n roos wil ruik terwyl hulle Moeder Natuur se skoonheid beleef. Die storte wissel van eenvoudige watersakke wat jy in ’n boom ophang tot storte wat met sonkrag werk tot dompelpompe wat jy in jou voertuig se sigaretaanstekersok inprop.
LEISURE QUIP DC-TURBOSTORT
Goedkoop en gaaf
Dis ’n kompakte krat wat ’n elektriese dompelpompie, ’n 2 m lange pyp en ’n stortkop met ’n suigdop bevat. Die krat hou 5 l water en jy prop die dompelpomp se koord by jou voertuig se 12 V-sok in. Die koord is nie baie lank nie – jy gaan teenaan jou Hilux moet stort.
Prys R400 by Camp & Climb.
Dit is ’n goedkoop plan wat ’n taamlike sterk straal water uitpomp voordat jy hom weer in sy krat bêre.
KAMPA- OPVOUBARE EMMER
As jou kampstort nie sy eie sak het nie (of die sak is nie groot genoeg nie), gaan jy bly wees oor hierdie opvoubare 10 l-emmer waarin jy ’n dompelpomp kan gooi. Draai die pyp een maal om die emmer se handvatsel as jy bang is dit val uit.
Prys R240 by Camp & Climb.
As hy weggevou is, is die emmer slegs 5 cm hoog. Jy kan hom dus sommer onder ’n sitplek bêre.
Put krag uit die son
As jy nes ’n Kapenaar met slegs 5 l water kan skoonkom, kan jy byna vier storte uit hierdie sak kry. Nadat jy die sak in direkte sonlig neergelê het, moet jy omtrent drie uur wag dat die water warm bak – maar dit word ongelukkig slegs louwarm. Coghlans sê dit draai by 48 ºC.
Daar is ’n plastiekpyp binne die handvatsel wat help om die sak regop te hou. Jy kan ook die stroom beheer met ’n klep wat ses vloeiverstellings het.
Prys R200 by Cape Union Mart.
Die verpakkingsmateriaal waarsku dat jy die sak weens die chemikalie waarvan dit gemaak is, nie vir drinkwater moet gebruik nie.
Met 18 l gaan jy vier of vyf keer kan stort, maar jy gaan moet wikkel. Dit is die ligste stortsak op hierdie blaaie en daarom gee ons hom volpunte vir draagbaarheid. Die stortkop is ook eenvoudig om aan of af te skakel. Jy hou bloot die pyp tussen jou middel- en wysvinger vas en druk die stortkop met jou duim.
Prys R275 by Cape Union Mart.
Dis die ligste stort in ons toets en die stortkop skakel maklik af.
Behou jou privaatheid
Nee, dit is nié ’n tent vir ouens wat daarvan hou om te staan en slaap nie. Jy kan dié tent langs jou bakkie opslaan sodat jy die 12 V-kragtoevoer kan gebruik. Óf jy kan hom doer eenkant onder ’n boom staanmaak as jy hom vir ’n toilethokkie wil gebruik.
Hy’s 110 cm breed en diep, en 210 cm hoog. Hy’s ook uitgevoer met ’n silwer film sodat nuuskierige agies jou nie saans kan dophou as dit van binne deur jou kopliggie verlig word nie. Die tent vou in twee sekondes uit, en as jy hom opvou, vorm hy ’n skyf van 65 cm.
Jy kan hom ook as ’n aantrekhokkie gebruik.
’n Stort in ’n trommel
Hier’s ’n hoërgraad-kampstort. Dié weergawe van die RinseKit hou 8 l water en pomp dit binne 4 minute uit. Dis amper soos om ’n draagbare hoëdrukspuit op vakansie te neem wanneer jy die modder van jou hond of seesand van jou kinders wil afspuit.
Jy kan dit uiteraard ook vir jou motor gebruik. ’n Elektriese element is ingesluit as jy salige warm storte wil geniet.
Prys R1 595 by Outdoor Warehouse.
Dit is ’n puik produk waarvan die gehalte merkbaar is.
Tentco se opvoubare stort lyk behoorlik tuis in die bos met sy groen seilsak. Die stort kan gehaak word aan Tentco se spinnerakraam (R305) vir ’n storttent (R1 110). Dis ook maar goed so, want dié sak hou ’n allemintige 25 l water.
Daar is ook ’n tou en katrol sodat jy die swaar sak kan ophys. Selfs die kraantjie lyk of dit vir ewig sal hou.
Prys R295 by Camp & Climb.
Dié stort hou meer water as ’n verfblik, maar hy vou klein weg en jy kan hom oral saamneem.
OZTRAIL HI-FLOW-12 V- DRAAGBARE STORT
Die Oztrail-stort het ’n verstelbare stortkop wat jou in staat stel om die stroomsterkte te beheer – tot 4 l per minuut. As jy die drasak (5 l) as ’n waterbak gebruik, het jy 75 sekondes se storttyd danksy jou trokkie se 12 V-kragtoevoer. Die koord is 5 m lank, wat beteken jy hoef nie teenaan jou voertuig te stort nie.
Prys R300 by Camp & Climb.
’n Suigkop en ’n paar hake is ingesluit en jy kan hom amper enige plek ophang.
KRY DIE PRODUKTE HIER
Meer oor: augustus 2018| toerusting| weg ry & sleep